August (երգ, Թեյլոր Սվիֆթ)

**«August»** (), ամերիկացի երգչուհի և երգահան Թեյլոր Սվիֆթի ութերորդ ստուդիական ալբոմ «Folklore»-ի (2020) երգերից մեկը: Երգը գրել են Սվիֆթը և Ջեք Անտոնոֆը, այնուհետև զբաղվել դրա պրոդյուսինգով Ջո Ալվինի հետ միասին։ 

«August»-ը բալլադ է, որը համադրում է դրիմ փոփը, կիթառային փոփը և սոֆթ ռոքը: Այն առանձնանում է խիտ հնչեղությամբ և լարային ու ստեղնաշարային գործիքների համադրմամբ։ Խոսքերը ներկայացված են անանուն կին կերպարի տեսանկյունից, որը տենչում է 17-ամյա Ջեյմսին։ Վերջինս լքում է նրան ամառվա կարճ սիրավեպից հետո և վերամիավորվում իր նախկին սիրելի Բեթիի հետ։ «August»-ի պատմությունը կազմում է սիրային եռանկյուն, որը պատկերված է «Folklore»-ի երեք երգերում։ Երկրորդ երգը «Cardigan»-ն է (Բեթիի տեսանկյունից), իսկ երրորդը՝ «Betty»-ն (Ջեյմսի տեսանկյունից):

Երաժշտական քննադատները գովել են «August»-ի կինեմատոգրաֆիկ արտադրությունը և պատմությունը՝ այն համարելով «Folklore»-ի և Սվիֆթի սկավառակագրության կարևորագույն կետերից մեկը: Ամենամյա սեզոնային հաջողություն ունենալով և ամեն օգոստոսին տարածում գտնելով՝ երգը հասել է «Billboard Global 200»-ի 46-րդ հորիզոնականին և տեղ է գտել Ավստրալիայի, Կանադայի, Իռլանդիայի, Մալայզիայի, Սինգապուրի և ԱՄՆ-ի թոփ 40 հիթերում: Սվիֆթը «August»-ը կենդանի կատարել է 2021 թվականի «Գրեմմի» 63-րդ մրցանակաբաշխության ժամանակ և իր վեցերորդ համերգային շրջագայության՝ «The Eras Tour»-ի ընթացքում (2023–2024)։

## Նախապատմություն և արտադրություն
Թեյլոր Սվիֆթը և պրոդյուսեր Ջեք Անտոնոֆը գրել և արտադրել են երգեր Սվիֆթի նախորդ՝ «1989» (2014), «Reputation» (2017) և «Lover» (2019) ստուդիական ալբոմների համար: Նրանք կրկին համագործակցել են «Folklore»-ի ստեղծման ժամանակ, որը Սվիֆթը անակնկալ կերպով թողարկել է COVID-19 համավարակի ընթացքում՝ 2020 թվականին։ «Folklore»-ը թողարկվել է 2020 թվականի հուլիսի 24-ին՝ Republic Records-ի միջոցով։ Սվիֆթը գրել կամ համահեղինակել է ալբոմի բոլոր երգերը, իսկ Սվիֆթն ու Անտոնոֆը արտադրել են երգերից վեցը, այդ թվում՝ «August»-ը։ Երգի համար Անտոնոֆը նախ ստեղծել է գործիքային մասը և այն ուղարկել է Սվիֆթին, ով անմիջապես գրել է խոսքերը՝ ինտուիտիվ կերպով: Ինչպես «Folklore»-ի մյուս երգերի դեպքում, Սվիֆթը ստեղծել է «August»-ը՝ հիմնվելով մտացածին պատմական գծերով և կերպարներով գեղարվեստական պատմության վրա։

## Բառեր և կառուցվածք
«August»-ը «Folklore»-ի այն երեք երգերից մեկն է («Cardigan»-ի և «Betty»-ի հետ միասին), որոնք ուսումնասիրում են Ջեյմսի, Բեթիի և Օգուստինի սիրային եռանկյունին։ Սա երեք երգերից առաջինն էր, որ Սվիֆթը գրել է։ Վերջինիս խոսքերով՝ նա ցանկանում էր ուսումնասիրել այն աղջկա կերպարը, որը գտնվում է անորոշ հարաբերությունների մեջ։ Խոսքերը ներկայացված են Օգուստինի տեսանկյունից, ով սիրահարվում է Ջեյմսին, սակայն վերջինս արդեն հարաբերությունների մեջ է ուրիշի հետ։ Երգը ներշնչված է այն պատկերից, որը Սվիֆթը նկարագրել է որպես «արևով ողողված օգոստոս ամիս, որը վերջացել է ինչպես գինու շիշը»։ Երգի ողջ ընթացքում գերակշռում է ամռան ավարտի պատկերացումը՝ «Քո մեջքը արևի տակ, կցանկանայի կարողանալ գրել իմ անունը դրա վրա»։ Գործողությունները կատարվում են «աղի օդով» հագեցած արվարձանային վայրում։ «August»-ը պատկերում է մի դեռահաս աղջկա զգացումները, որն ամռանը անցնում է անպատասխան սիրո միջով։ Նա միամտորեն կարծում է, որ սիրահարված է և մտորում է իր ամառային սիրավեպի մասին հետևյալ կերպ․ «Օգոստոսը վերջացել է, ինչպես գինու շիշը, քանի որ դու երբեք իմը չէիր»։

Մինչ «Cardigan»-ի և «Betty»-ի կերպարները հստակ անուններ ունեն, «August»-ի կերպարի անունը երբեք չի նշվում, ինչը, ըստ «Vulture»-ի խմբագիր Նեյթ Ջոնսի, ընդգծում է նրա «հարաբերական անկարևորությունը իր սիրելիի կյանքում»։ Սվիֆթը ասել է, որ չի որոշել «August»-ի գլխավոր հերոսի անունը՝ իր մտքում նրան անվանելով Օգուստա կամ Օգուստին։ Ամառային սիրավեպի ընթացքում կերպարը պատկերվում է որպես ոչ վճռական և անփորձ՝ վերհիշելով այն ժամանակները, երբ «չեղարկում էր իր ծրագրերը՝ այն դեպքի համար, եթե նա զանգեր»: Թեև նա գիտի, որ ինքը և Ջեյմսը երբեք զույգ չեն դառնա, ինքն իրեն համոզում է, որ բավարար էր «ապրել այդ ամբողջ հույսով»: Նա փորձում է փախչել Ջեյմսի հետ նշելով՝ «Հիշո՞ւմ ես, երբ ես կանգ առա և ասացի՝ նստիր մեքենան, և հետո չեղարկեցի իմ ծրագրերը՝ այն դեպքի համար, եթե զանգեիր»: Վերջում, երբ ամառն ավարտվում է, նույն կերպ ավարտվում է նաև սիրավեպը, և կերպարը հասկանում է՝ «Դու իմը չէիր, որ կորցնեի»: Սվիֆթը բացատրել է, որ այս ամառային սիրավեպից հետո Ջեյմսը և Բեթին վերամիավորվում են, մինչդեռ «August»-ի գլխավոր հերոսը սգում է ամառվա սիրավեպը, որը սեր էր համարում։

Համեմատած «Folklore»-ի ընդհանուր ֆոլկային հնչողության հետ՝ «August»-ն ավելի փոփ ուղվածություն ունի։ Ահարոն Դեսները՝ «Folklore»-ի պրոդյուսերներից մեկը, նկարագրել է այն որպես «ալբոմի փոփ ժանրին ամենամոտ երգ։ Այն բարձրանում է և ունի շողացող ամառային մշուշ»: Երաժշտական առումով «August»-ը մռայլ դրիմ փոփ, կիթառային փոփ և սոֆթ ռոք ժանրերի բալլադ է, որը ներառում է 1990-ականների ոճով ներշնչված կիթառներ, ձայնի ռեվերբերացիա և մոդուլյացիա։ Կիթառային դասավորությունները սոֆթ ռոք ուղղվածություն ունեն։ «The A.V. Club»-ի համար գրելով՝ Էնի Զալեսկին նշել է, որ երգում հնչում են «դողացող» լարային գործիքներ, ստեղնաշարեր և քիչ սինթեզատորներ՝ «ներքին խառը ռիթմերով»: «The Guardian»-ից Լորա Սնեյփսը գրել է. «Նրա վոկալի յուրահատուկ հատկությունները մնում են ձայնային տատանումներում»: Իսկ «Clash»-ից Լյուսի Հարբոնը նշել է, որ «August»-ի եզրափակիչ հատվածը «ամբողջական նվագախմբի եռահնչյունի գագաթնակետ է։

## Կոմերցիոն կատարումներ
«Folklore»-ի թողարկումից հետո «August»-ը հայտնվել է ամբողջ աշխարհի տարբեր հիթ-շքերթներում: ԱՄՆ-ում երգը մուտք է գործել «Billboard Hot 100»-ի 23-րդ հորիզոնական՝ 2020 թվականի օգոստոսի 8-ի չարթում։ Այն երկու շաբաթ շարունակ պահպանում էր իր տեղը «Hot 100»-ում։ Երգը միաժամանակ հայտնվել և հասել է «Billboard Hot Rock & Alternative Songs» հիթ-շքերթի 5-րդ հորիզոնականին, որտեղ մնացել է 20 շաբաթ։ «August»-ը 2021 թվականի օգոստոսին ԱՄՆ-ում ունեցել է 39 տոկոս աճ սթրիմինգների քանակով։ 2022 թվականի նույն ամսին երգը կրկին վերականգնել է իր հանրաճանաչությունը, և նրա օրական լսումները աճել են 277 տոկոսով: «Billboard»-ը այն անվանել է Սվիֆթի «սեզոնային, հոսքային, բազմամյա երգը»՝ համեմատելով այն Մրայա Քերիի «All I Want for Christmas Is You» (1994) երգի հետ։

«August»-ը դեբյուտ է կատարել և տեղ գտել Մալայզիայի (11-րդ հորիզոնական), Սինգապուրի (12-րդ հորիզոնական), Ավստրալիայի (13-րդ հորիզոնական) և Կանադայի (16-րդ հորիզոնական) հիթ-շքերթների թոփ 20-ում՝ թողարկման պահից սկսած։ Թողարկումից ի վեր երգը վերականգնել է իր լսումները և հիթ-քերթներում հայտնվելը օգոստոս ամսին, ինչպես նաև  ինտերնետային մեմերի ստեղծման համար ոգեշնչման պատճառ դարձել։ 2022 թվականին այն հայտնվել է Ֆիլիպինների (7-րդ հորիզոնական), Ինդոնեզիայի (17-րդ հորիզոնական) և Վիետնամի (85-րդ հորիզոնական) հիթ-շքերթներում և հասել է նոր ռեկորդների Իռլանդիայում (38-րդ հորիզոնական) ու Միացյալ Թագավորությունում (78): Հաջորդ տարի երգը հայտնվել է «Billboard»-ի Մալայզիայի հիթ-շքերթում և նոր դիրքի հասել «Billboard Global 200»-ի 46-րդ հորիզոնականում։

## Կենդանի կատարումներ
thumb|upright|Սվիֆթը կատարում է «August»-ը 2023 թվականի «The Eras Tour»-ի ընթացքում |alt=Swift singing onstage wearing a floating dress

«Գրեմմի» 63-րդ ամենամյա մրցանակաբաշխության ժամանակ, որը տեղի է ունեցել 2021 թվականի մարտի 14-ին, Սվիֆթը կատարել է «August»-ը որպես մեդլիի (medley) մաս՝ «Cardigan»-ի և «Willow»-ի հետ միասին (վերջինս վերցված էր իր «Evermore» ալբոմից): Կատարումը ուղեկցում էին «Folklore»-ի պրոդյուսերներ Ջեք Անտոնոֆը և Ահարոն Դեսները, ինչը նշանավորում էր նրանց առաջին համատեղ ելույթը։ Թեյլորը կատարումը սկսել է «Cardigan»-ով՝ երգելով տնակի վերևում պառկած, այնուհետև կիթառով տնակի ներսում կատարել է «August»-ը, որը ուղեկցվում էր Անտոնոֆի և Դեսների գործիքավորմամբ։ Երեքն էլ հետո դուրս են եկել տնակից՝ կատարելու վերջին երգը՝ «Willow»-ն։ Երաժշտական լրագրող Ռոբ Շեֆիլդը Սվիֆթի ելույթը դասել է իր «10 պատճառ, թե ինչու մենք սիրեցինք 2021 թվականի Գրեմմին» ցանկի առաջին տեղում։ «Rolling Stone»-ի քննադատ Ռոբ Շեֆիլդը այն անվանել է բոլոր ժամանակների հինգ «դասական» Գրեմմի ելույթներից մեկը։ «August»-ը ներառվել է «Folklore»-ի երգացանկում Սվիֆթի «The Eras Tour» շրջագայության (2023-2024) ընթացքում։ Համերգների ժամանակ նա կատարում էր երգը և «Folklore» ալբոմիի այլ երգեր՝ կրելով ռոմանտիկ զգեստ, որը լրացնում էր ալբոմի էսթետիկան։

## Քննադատական արձագանք
Քննադատները գովել են երգի արտադրությունը և Սվիֆթի երգերի ստեղծումը՝ կարծիք հայտնելով, որ դրա բառերի հեռանկարը, որը դուրս է Սվիֆթի ինքնակենսագրական ոճից, ցույց է տալիս նրա հասունությունը որպես երգահան։ «Clash»-ից Վալերի Մագանը նշել է, որ երգի բառերը «հետաքրքրասիրություն» են առաջացնում, քանի որ «անմեղ շրջանի» Սվիֆթը նման պատմությունները գաղտնի կպահեր։ Նույն ամսագրի խմբագիր Լյուսի Հարբոնը գովել է Սվիֆթի զգացմունքներ պատկերելու ունակությունը և պատմելու վարպետությունը։

Երաժշտական լրագրող Ջոդի Ռոզենը, «Los Angeles Times»-ի իր հոդվածում, գնահատել է «մաքուր առաջին դեմքից» դեպի մտացածին պատմություններ անցումը։ Շեֆիլդը «August»-ը համարել է ալբոմի ընդգծող կետերից մեկը՝ այն անվանելով «ալբոմի ամենապարզ և գեղեցիկ բալլադ»։ Նա այն դասել է 2021 թվականի իր վարկանիշի  5-րդ տեղում՝ ընդգրկելով Սվիֆթի 199 երգերը։ Էլեն Ջոնսոնը «Paste»-ից երգը անվանել է Սվիֆթի լավագույններից մեկը։

«The A.V. Club»-ից Էննի Զալեսկին և «Under the Radar»-ից Քալեբ Քեմբելը երգը համարել են «Folklore» ալբոմի լավագույններից մեկը և համեմատել դրա պրոդյուսինգը շոտլանդական երազայինն փոփ «Cocteau Twins» խմբի երաժշտության հետ։ Վերջինս նշել է, որ երգը Սվիֆթի հանճարեղ հմտության վկայությունն է՝ գրելու «անհերքելիորեն կախարդական մեղեդիներ, որոնք մեծ փոփ երգեր են դառնում»։ Չնայած «Folklore»-ում Սվիֆթի ինդի ոճի վերափոխմանը, «Pitchfork»-ից Ջիլիան Մեյփսը կարծիք է հայտնել, որ «August»-ը, ինչպես Անտոնոֆի մյուս երգերը, չի ներկայացնում արմատական փոփոխություններ, բայց, այնուամենայնիվ, ցույց է տալիս հասունության նշաններ։ «Consequence of Sound»-ից Քեյթի Մուլթոնը որոշ չափով հիասթափվել է, որ երգի թեման շատ հեռու չէ Սվիֆթի հայտնի «փոփ մշակութային» թեմաներից, բայց որոշ բառեր համարել է բավականին օրիգինալ։ «The Observer»-ից Քիթի Էմփայրն ավելի զուսպ է եղել իր գովասանքներում և ասել է, որ «August»-ը, թեև լավ երգ է, սակայն դուրս չի գալիս Սվիֆթի հարմարավետության գոտուց։

«August»-ը ընդգրկվել է 2020 թվականի լավագույն երգերի ցանկերում, որոնք հրապարակվել են «Rolling Stone»-ի (հինգերորդ հորիզոնական), «Chicago Tribune»-ի (առանց վարկանիշի) և «Yahoo!»-ի (առանց վարկանիշի) կողմից։ «Complex»-ից Էդվին Օրտիզը այն դասել է իր տարվա վարկանիշի երկրորդ հորիզոնականում։ «Vulture»-ի ցուցակում, որը դասակարգում է Սվիֆթի բոլոր երգերը, Ջոնսը գրել է հետևյալը «August»-ի մասին. «Նույնիսկ հորինվածքների մեջ Սվիֆթի ունակությունը՝ փոխանցելու կարոտի թախիծը, անհամեմատելի է»։ Շեֆիլդը այն դասելէ Սվիֆթի լավագույն հինգ երգերի շարքում. «August-ը այնքան պարզ երգ է թվում, սակայն դա սվիֆթյան տիեզերքի ամենախելացի ստեղծագործություններից մեկն է»։ «Insider»-ից Քելի Ահլգրիմը «August»-ը համարել է 2020 թվականի լավագույն երգը։

## Կրեդիտներ և անձնակազմ
* Թեյլոր Սվիֆթ – վոկալ, երգերի հեղինակ, պրոդյուսեր  
* Ջեք Անտոնոֆ – պրոդյուսեր, երգերի հեղինակ, ձայնագրում, հարվածային գործիքների կենդանի կատարում, հարվածային գործիքների ծրագրավորում, էլեկտրական կիթառ, ակուստիկ կիթառ  
* Ջո Ալվին – պրոդյուսեր
* Էվան Սմիթ – սաքսոֆոններ, ֆլեյտա, էլեկտրակիթառ, ստեղնաշարային գործիքներ  
* Բոբի Հոուք – լարային գործիքեր 
* Լաուրա Սիսք – ձայնագրում
* Մայք Ուիլյամս – լարային գործիքների ձայնագրում  
* Ջոն Գոտյե – լարային գործիքների ձայնագրում 
* Ջոնաթան Լոու – միքս, սինթ բաս, սինթ բասի ձայնագրում
* Ռենդի Մերիլ – մաստերինգ

## Հիթ-շքերթներ

### Շաբաթական հիթ-շքերթներ

### Տարեկան հիթ-շքերթներ

## Հավաստագրեր

## Ծանոթագրություններ

Կատեգորիա:2020 երգեր
Կատեգորիա:Թեյլոր Սվիֆթի երգեր